Forslag til RÅDETS FORORDNING om indførelse af en endelig antidumpingtold på importen af visse magnetplader (3,5" disketter) med oprindelse i Hongkong og Republikken Korea

(forelagt af Kommissionen)

BEGRUNDELSE

Vedlagt følger et forslag til Rådets forordning om opretholdelse af antidumpingtolden på importen af visse magnetplader ("3,5" disketter") med oprindelse i Hongkong og Republikken Korea.

Den fornyede undersøgelse af antidumpingforanstaltningerne vedrørende importen af 3,5" disketter med oprindelse i Hongkong og Korea blev indledt den 9. september 1999 i henhold til artikel 11, stk. 2, i Rådets forordning (EF) nr. 384/96. Foranstaltningerne skal i henhold til denne artikel forblive i kraft, indtil der foreligger resultater af den fornyede undersøgelse.

Forslaget om at opretholde den endelige antidumpingtold over for importen af 3,5" disketter med oprindelse i Hongkong og Korea er baseret på, at der er sandsynlighed for fornyet dumping fra begge lande, fortsat dumping fra Hongkong samt fortsat og/eller fornyet skade.

De interesserede parter blev underrettet om de væsentligste kendsgerninger og betragtninger, på grundlag af hvilke Kommissionen havde til hensigt at anbefale opretholdelse af en endelig antidumpingtold over for Hongkong og Korea. Efter offentliggørelsen af disse oplysninger blev der modtaget bemærkninger fra Hong Kong Economic and Trade Office. Der blev taget hensyn til disse bemærkninger, men det ændrede ikke ved de grundlæggende konklusioner af undersøgelsen.

Ingen brugere fremsatte bemærkninger til proceduren. Efter en fornyet undersøgelse af alle de involverede parters interesser på baggrund af de modtagne bemærkninger konkluderes det, at det ikke vil få betydelige negative følgevirkninger for brugerne, hvis foranstaltningerne opretholdes over for Hongkong og Korea.

På baggrund af ovenstående foreslår Kommissionen, at Rådet godkender forslaget om at opretholde antidumpingtold på importen med særlige satser for selskaber fra 6,7 % til 13,3 % og en restsats på 27,4 % i Hongkongs tilfælde samt en restsats på 8,1 % i Koreas tilfælde.

På grund af undersøgelsens varighed bør foranstaltningernes gyldighed begrænses til fire år.

Forslag til

RÅDETS FORORDNING

om indførelse af en endelig antidumpingtold på importen af visse magnetplader (3,5" disketter) med oprindelse i Hongkong og Republikken Korea

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], særlig artikel 11, stk. 2,

[1] EFT L 56 af 6.3.1996, s. 1. Forordningen er senest ændret ved forordning (EF) nr. 2238/2000 (EFT L 257 af 11.10.2000, s. 2).

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

A. GENERELLE OPLYSNINGER

1. Procedure

Tidligere undersøgelser

(1) I september 1994 indførte Rådet ved forordning (EF) nr. 2199/94 [2] en endelig antidumpingtold på importen af visse magnetplader ("3,5" disketter") med oprindelse i Hongkong og Republikken Korea ("Korea").

[2] EFT L 236 af 10.9.1994, s. 2. Forordningen er senest ændret ved forordning (EF) nr. 2537/1999 (EFT L 307 af 2.12.1999, s. 1).

Procedurer vedrørende andre lande

(2) Ud over foranstaltningerne vedrørende 3,5" disketter med oprindelse i Hongkong og Korea er der også indført en endelig antidumpingtold på importen af 3,5" disketter med oprindelse i Japan, Taiwan og Folkerepublikken Kina [3] samt Indonesien [4]. Foranstaltningerne vedrørende importen af 3,5" disketter med oprindelse i Japan, Taiwan og Folkerepublikken Kina er i øjeblikket omfattet af en fornyet undersøgelse som følge af foranstaltningernes udløb [5].

[3] Forordning (EF) nr. 2861/93 (EFT L 262 af 21.10.1993, s. 4), senest ændret ved forordning (EF) nr. 2537/1999 (EFT L 307 af 2.12.1999, s. 1).

[4] Forordning (EF) nr. 1821/98 (EFT L 236 af 22.8.1998, s. 1), senest ændret ved forordning (EF) nr. 2537/1999 (EFT L 307 af 2.12.1999, s. 1).

[5] EFT C 322 af 21.10.1998, s. 4.

(3) I december 1999 blev det præciseret, hvilke varer der var omfattet af foranstaltningerne. Det konstateredes, at disketter baseret på optisk kontinuerlig servosporingsteknologi eller magnetisk sektorservosporingsteknologi og med en lagerkapacitet på 120 MB eller derover ikke var omfattet af nogen af de gældende antidumpingforanstaltninger vedrørende 3,5" disketter [6].

[6] Forordning (EF) nr. 2537/1999 (EFT L 307 af 2.12.1999, s. 1).

Den nuværende undersøgelse

(4) Efter offentliggørelsen af meddelelsen om det forestående udløb af antidumpingforanstaltningerne vedrørende importen af 3,5" disketter med oprindelse i Hongkong og Korea modtog Kommissionen i juni 1999 en anmodning om fornyet undersøgelse af disse foranstaltninger i henhold til artikel 11, stk. 2, i Rådets forordning (EF) nr. 384/96 ("grundforordningen"). Anmodningen blev indgivet af Diskma (Committee of European Diskette Manufacturers) på vegne af producenter, hvis samlede produktion udgør en betydelig del af produktionen i Fællesskabet af 3,5" disketter ("den pågældende vare"). Anmodningen blev indgivet med den begrundelse, at der sandsynligvis fortsat eller igen ville finde dumping sted og blive forvoldt EF-erhvervsgrenen skade, hvis foranstaltningerne udløb.

(5) Kommissionen fastslog efter høring af Det Rådgivende Udvalg, at der forelå tilstrækkelige beviser til at indlede en fornyet undersøgelse som følge af foranstaltningernes udløb, og den indledte en undersøgelse [7] i henhold til artikel 11, stk. 2, i grundforordningen.

[7] EFT C 256 af 9.9.1999, s. 3.

Undersøgelsesperiode

(6) Undersøgelsen af sandsynligheden for, at der fortsat eller igen vil finde dumping sted, omfattede perioden fra 1. september 1998 til 31. august 1999 ("undersøgelsesperioden" eller "UP"). Undersøgelsen af sandsynligheden for fortsat eller fornyet skade omfattede perioden fra 1995 til udløbet af undersøgelsesperioden ("den betragtede periode").

2. Parter, der er berørt af undersøgelsen

(7) Kommissionen underrettede officielt de fire EF-producenter, som støttede anmodningen, de eksporterende producenter og importører, som den vidste var berørt af sagen, samt repræsentanterne for eksportlandene om indledningen af undersøgelsen og gav de direkte berørte parter lejlighed til at tilkendegive deres synspunkter skriftligt og til at anmode om at blive hørt.

(8) Kommissionen sendte spørgeskemaer til alle parter, som den vidste var berørt af sagen, og den modtog fuldstændige besvarelser fra tre producenter i Fællesskabet ("de samarbejdsvillige EF-producenter") og fra en ikke-forretningsmæssigt forbundet importør af 3,5" disketter med oprindelse i Hongkong. Der blev ikke modtaget fuldstændige besvarelser fra nogen af de eksporterende producenter i hverken Hongkong eller Korea.

(9) Kommissionen indhentede og efterprøvede alle oplysninger, som den anså for nødvendige med henblik på at fastslå, om det var sandsynligt, at der fortsat eller igen ville forekomme dumping og skade, og om det ville være i strid med Fællesskabets interesser at opretholde foranstaltningerne. Der blev aflagt kontrolbesøg hos følgende selskaber:

Samarbejdsvillige EF-producenter

Sentinel N.V., Bodem, Belgien

Computer Support Italcard srl, Milano, Italien

Datarex srl, Assemini, Italien.

Importører

Datamatic srl, Milano, Italien.

3. Den pågældende vare og samme vare

Den pågældende vare

(10) Den pågældende vare er den samme som i den oprindelige undersøgelse, og som efterfølgende er blevet præciseret, nemlig 3,5" disketter, som anvendes til optagelse og oplagring af indkodede digitale edb-data, henhørende under KN-kode ex 8523 20 90, med undtagelse af 3,5" disketter baseret på optisk kontinuerlig servosporingsteknologi eller magnetisk sektorservosporingsteknologi og med en lagerkapacitet på 120 MB eller derover.

(11) De pågældende 3,5" disketter findes i forskellige typer afhængigt af flere faktorer, bl.a. lagringskapacitet, formatering, certificeringsniveau (dette anvendes til at afprøve diskettens ydeevne, som påvirker dens markedsværdi) og markedsføringsmetode, dvs. om de sælges som mærkevare eller som massevare. Selv om der findes flere typer 3,5" disketter, er der ikke nogen betydelige forskelle i deres grundlæggende fysiske egenskaber og teknologi, og de kan alle i vid udstrækning erstatte hinanden.

(12) På dette grundlag anses 3,5" disketter som defineret ovenfor for at være en og samme vare.

Samme vare

(13) De forskellige typer 3,5" disketter som defineret ovenfor, der fremstilles og sælges i Fællesskabet, og dem, der fremstilles og sælges i de berørte lande eller eksporteres til Fællesskabet, er alle ens med hensyn til deres grundlæggende fysiske egenskaber og teknologi og kan i vid udstrækning erstatte hinanden. De anses derfor for at være samme vare, jf. artikel 1, stk. 4, i grundforordningen.

B. SANDSYNLIGHED FOR FORTSAT ELLER FORNYET DUMPING

1. Generelle bemærkninger

(14) Importen af 3,5" disketter fra Hongkong tegnede sig for en betydelig markedsandel på tidspunktet for den oprindelige undersøgelse, hvor den udgjorde mere end 10 % af det samlede forbrug i Fællesskabet. I perioden efter indførelsen af antidumpingforanstaltninger faldt denne markedsandel til 5,5 % (1997), og i den nuværende undersøgelsesperiode udgjorde den 7,3 % af det samlede forbrug i Fællesskabet.

(15) Markedsandelen for importen fra Korea udgjorde mere end 2 % af det samlede forbrug i Fællesskabet på tidspunktet for den oprindelige undersøgelse. Efter indførelsen af antidumpingforanstaltninger faldt markedsandelen for importen fra Korea betydeligt, og i undersøgelsesperioden udgjorde den mindre end 0,2 % af det samlede forbrug af den pågældende vare i Fællesskabet.

(16) Hvad angår Hongkong gav fire ud af de 10 kontaktede selskaber sig til kende og anførte, at de ikke længere producerede den pågældende vare eller solgte den til Fællesskabet. De andre selskaber besvarede slet ikke spørgeskemaet.

(17) For Koreas vedkommende var der ingen af de to selskaber, der var nævnt i anmodningen om fornyet undersøgelse, som besvarede spørgeskemaet. Der kom intet frem under undersøgelsen, som tydede på, at der fandtes andre koreanske eksporterende producenter. Det bør erindres, at kun et enkelt selskab samarbejdede i forbindelse med den undersøgelse, der førte til vedtagelsen af antidumpingforanstaltningerne.

(18) Under disse omstændigheder blev konklusionerne vedrørende Hongkong og Korea baseret på de foreliggende faktiske oplysninger, jf. artikel 18 i grundforordningen.

2. Fortsat dumping

a) Hongkong

Normal værdi

(19) På baggrund af det manglende samarbejde blev den normale værdi fastsat på grundlag af oplysningerne i anmodningen om fornyet undersøgelse, der var de eneste pålidelige oplysninger, der forelå. Det ville ikke være hensigtsmæssigt at anvende den normale værdi, der fastsattes i den oprindelige undersøgelse, da priserne og produktionsomkostningerne for den pågældende vare siden er faldet betydeligt på alle kendte internationale markeder.

(20) I anmodningen blev den normale værdi beregnet særskilt for disketter, der solgtes som massevarer, og disketter, der solgtes som mærkevarer i pakninger, ved at lægge en rimelig fortjenstmargen (10 % som i den oprindelige undersøgelse) til produktionsomkostningerne for den pågældende vare i Fællesskabet. Eftersom de oplysninger, der forelå om eksportprisen, dvs. fra Eurostat, ikke skelnede mellem de forskellige typer, blev der fastsat en enkelt vejet gennemsnitlig normal værdi. Vægtningen blev baseret på, hvor stor en andel af eksporten til Fællesskabet, der udgjordes af henholdsvis disketter, der solgtes som massevarer, og disketter, der solgtes som mærkevarer i pakninger, ifølge oplysningerne i de få tilgængelige importfakturaer. På grundlag af disse oplysninger blev det konstateret, at 3,5" disketter, der solgtes som massevarer, tegnede sig for næsten 80 % af importen af disketter til Fællesskabet, mens de sidste 20 % var disketter, der solgtes som mærkevarer i pakninger.

(21) Hong Kong Economic and Trade Office ("HKETO") gjorde indsigelse mod, at der blev gjort brug af de produktionsomkostninger, der var anført i anmodningen om fornyet undersøgelse, til at fastsætte den normale værdi for eksporten fra Hongkong. De eneste alternativer, som HKETO foreslog, var imidlertid at anvende enten hjemmemarkedssalget eller produktionsomkostningerne i Hongkong. Da ingen af disse metoder kunne anvendes på grund af det manglende samarbejde, var oplysningerne fra klageren stadig de mest pålidelige oplysninger, som Kommissionen havde til rådighed. Efter at være blevet underrettet om de væsentligste kendsgerninger og betragtninger i sagen hævdede HKETO, at den normale værdi i stedet burde have været baseret på Hongkongs eksport til andre lande ifølge Hongkongs handelsstatistikker. Denne påstand blev afvist, navnlig fordi disse handelsstatistikker (på sekscifret niveau i den internationale nomenklatur, dvs. det harmoniserede system) også omfatter andre varer end den pågældende vare.

Eksportpris

(22) På baggrund af det manglende samarbejde blev eksportprisen fastsat på grundlag af oplysninger fra Eurostat. Tallene fra Eurostat (beregnet på månedsbasis og for hver medlemsstat) viste imidlertid i visse tilfælde høje enhedsværdier, som var fuldstændig uforenelige med salgspriserne på 3,5" disketter i Fællesskabet. Dette synes at bero på, at andre varer, som f.eks. CD-R'er, er blevet registreret under den KN-kode, der omfatter 3,5" disketter. Eurostats tal for undersøgelsesperioden blev derfor justeret, så månedlige tal med en gennemsnitlig enhedsværdi på over 0,17 EUR/enhed blev udelukket. Denne meget forsigtige fremgangsmåde var begrundet med følgende:

- De eksportpriser for Hongkong, der var anført i anmodningen om fornyet undersøgelse, lå langt under denne tærskelværdi. De importpriser, der fremgik af fakturaerne fra den eneste samarbejdsvillige ikke-forretningsmæssigt forbundne importør i Fællesskabet, som imidlertid kun tegnede sig for en lille del af den samlede importmængde fra Hongkong, lå også langt under dette niveau.

- Tærskelværdien på 0,17 EUR/enhed svarer til de ikke-forretningsmæssigt forbundne importørers og EF-producenternes vejede gennemsnitlige videresalgs- og salgspriser for 3,5" disketter på markedet i Fællesskabet i undersøgelsesperioden. Vægtningen blev baseret på EF-erhvervsgrenens salgsmængder og den samlede importmængde af 3,5" disketter uanset oprindelse. Dermed blev der taget udgangspunkt i, at gennemsnitsprisen, cif Fællesskabets grænse, på importen fra Hongkong normalt ikke ville være højere end den gennemsnitlige videresalgs- og salgspris på markedet i Fællesskabet.

HKETO hævdede, at den ovennævnte metode var vilkårlig og ukorrekt, og at eksportprisen burde have været beregnet på grundlag af de samlede værdier og mængder, der var opgivet under den pågældende KN-kode. Denne påstand afvises af ovennævnte årsager.

Sammenligning

(23) Den normale værdi og eksportprisen blev sammenlignet ab fabrik, jf. artikel 2, stk. 10, i grundforordningen. Der blev i form af justeringer taget behørigt hensyn til forskelle i transport-, forsikrings-, håndterings- og lasteomkostninger samt dermed forbundne omkostninger på grundlag af oplysningerne i anmodningen om fornyet undersøgelse.

Dumpingmargen

(24) I overensstemmelse med artikel 2, stk. 11, i grundforordningen blev den normale værdi beregnet som et vejet gennemsnit sammenlignet med den vejede gennemsnitlige eksportpris ved salg til Fællesskabet.

(25) Det fremgik af denne sammenligning, at dumpingmargenen var på mellem 10 % og 15 %, svarende til forskellen mellem den normale værdi og eksportprisen, udtrykt i procent af cif-importprisen, Fællesskabets grænse, ufortoldet. Dette skal ses i forhold til den restdumpingmargen på 27,4 %, der blev fastsat i den oprindelige undersøgelse (hvor de individuelle dumpingmargener var på mellem 6,7 % og 13,3 %).

(26) Hvis denne sammenligning blev foretaget mellem den normale værdi beregnet som beskrevet i betragtning (17) til (19) og de eksportpriser, der fremgik af de fakturaerne fra den samarbejdsvillige ikke-forretningsmæssigt forbundne importør, ville dumpingmargenen være endnu større. Som nævnt ovenfor tegnede denne importør sig imidlertid kun for en forholdsvis lille del af den samlede import fra Hongkong.

Konklusion

(27) Det fremgår af ovenstående undersøgelsesresultater, der er baseret på en betydelig eksportmængde, at der fortsat finder dumping sted for importen af 3,5" disketter med oprindelse i Hongkong.

b) Korea

Metode

(28) Den normale værdi og eksportprisen for Korea blev fastsat efter den samme metode som den, der er beskrevet ovenfor for Hongkong, selv om der i Koreas tilfælde ikke forelå nogen importfakturaer fra den samarbejdsvillige ikke-forretningsmæssigt forbundne importør. Sammenligningen mellem den normale værdi og eksportprisen blev også foretaget på grundlag af den samme metode som den, der anvendtes for Hongkong. Det bør imidlertid bemærkes, at resultaterne af undersøgelsen vedrørende fortsat dumping ikke var entydige i dette tilfælde på baggrund af den lave importmængde fra Korea, jf. betragtning (49).

Dumpingmargen

(29) I overensstemmelse med artikel 2, stk. 11, i grundforordningen blev den normale værdi beregnet som et vejet gennemsnit sammenlignet med den vejede gennemsnitlige eksportpris ved salg til Fællesskabet.

(30) Det fremgik af denne sammenligning, at dumpingmargenen var på mellem 20 % og 25 %, svarende til forskellen mellem den normale værdi og eksportprisen, udtrykt i procent af cif-importprisen, Fællesskabets grænse, ufortoldet. Dette skal ses i forhold til den dumpingmargen på 8,1 %, der fastsattes i den oprindelige undersøgelse.

Konklusion

(31) Ovenstående undersøgelsesresultater viser, at der fortsat finder dumping sted for importen af 3,5" disketter med oprindelse i Korea, selv om den importmængde, der blev lagt til grund for denne konklusion, var meget lille.

3. Sandsynligheden for fornyet dumping

a) Hongkong

(32) Importen af 3,5" disketter fra Hongkong tegnede sig for en betydelig markedsandel på tidspunktet for den oprindelige undersøgelse, hvor den udgjorde mere end 10 % af det samlede forbrug i Fællesskabet. I perioden efter indførelsen af antidumpingforanstaltninger faldt denne markedsandel til 5,5 % (1997), og i undersøgelsesperioden udgjorde den 7,3 % af det samlede forbrug i Fællesskabet. Det bør også nævnes, at importen fra Hongkong er faldet betydeligt efter undersøgelsesperioden.

(33) HKETO hævdede, at der ved indledningen af undersøgelsen kun var en enkelt eksporterende producent af 3,5" disketter i Hongkong, som stadig var aktiv på markedet, og at dette selskabs produktionskapacitet var for begrænset til, at dets eksport kunne påføre EF-erhvervsgrenen skade, selv hvis antidumpingforanstaltningerne fik lov til at udløbe. Desuden hævdede HKETO efter at være blevet underrettet om de væsentligste kendsgerninger og betragtninger i sagen, at produktionen af disketter i Hongkong helt var ophørt efter undersøgelsesperioden, og at det derfor ikke længere var sandsynligt, at der igen ville finde dumping sted.

(34) I denne forbindelse skal det påpeges, at Hongkong havde en betydelig markedsandel i hele den betragtede periode (for det meste på ca. 7 %). Det skal også bemærkes, at importen af 3,5" disketter fra Hongkong faldt betydeligt efter undersøgelsesperioden, mens der var en tilsvarende stigning i importen af denne vare fra Macao, som ikke er omfattet af antidumpingforanstaltninger. Efter at være blevet underrettet om de væsentligste kendsgerninger og betragtninger i sagen har HKETO fremlagt oplysninger, som skulle vise, at produktionen og eksporten til Fællesskabet af disketter med oprindelse i Hongkong er ophørt efter undersøgelsesperioden. Dette opvejer imidlertid ikke det faktum, at produktionen af den pågældende vare har vist sig at være mobil, og at det er sandsynligt, at visse eksporterende producenter vil flytte deres produktion tilbage til Hongkong, hvis foranstaltningerne bliver ophævet, eller genoptage deres eksport, hvis de kun har sat den midlertidigt i bero. Det skal også bemærkes, at på grund af det manglende samarbejde fra de eksporterende producenter i undersøgelsesperioden var det ikke muligt at fastslå, om den eller de producenter, der stod bag dumpingeksporten, rent faktisk havde bragt sin/deres virksomhed til ophør efter undersøgelsesperioden.

b) Korea

(35) Markedsandelen for importen fra Korea udgjorde mere end 2 % af det samlede forbrug i Fællesskabet på tidspunktet for den oprindelige undersøgelse. Efter indførelsen af antidumpingforanstaltninger faldt markedsandelen for importen fra Korea betydeligt, og i undersøgelsesperioden udgjorde den mindre end 0,2 % af det samlede forbrug af den pågældende vare i Fællesskabet. Det blev derfor undersøgt, om der var en risiko for, at der igen ville forekomme en ikke-ubetydelig dumpingimport fra Korea.

(36) To selskaber var blevet nævnt i anmodningen om fornyet undersøgelse som producenter af den pågældende vare, men ingen af dem samarbejdede i forbindelse med undersøgelsen. For den ene af disse to producenter udgjorde eksporten til Fællesskabet en meget stor andel af selskabets samlede salg i den oprindelige undersøgelsesperiode. Desuden havde dette selskab en produktionskapacitet, der tidligere havde dækket en betydelig del af forbruget i Fællesskabet (næsten 5 %). Da selskabet ikke udviste samarbejdsvilje, kan det antages, at der i Korea stadig er en betydelig ledig produktionskapacitet, som vil kunne udnyttes, hvis foranstaltningerne ophæves. De foreliggende oplysninger tyder på, at denne producent stadig fremstiller den pågældende vare.

(37) Som nævnt ovenfor er det desuden nemt at flytte produktionen af den pågældende vare, og derfor kan det ikke udelukkes, at visse eksporterende producenter, som har flyttet deres produktion ud af Korea, vil flytte den tilbage til landet.

(38) På baggrund af at importen fra Korea fandt sted til priser, der var dumpet betydeligt, om end i begrænsede mængder, antagelsen af, at der er en ledig produktionskapacitet i landet, samt muligheden for en tilbageflytning af produktionen konkluderes det, at der igen vil forekomme en betydelig dumpingeksport, hvis foranstaltningerne ophæves.

C. DEFINITION AF ERHVERVSGRENEN I FÆLLESSKABET

(39) I Fællesskabet blev 3,5" disketter i undersøgelsesperioden fremstillet af:

- tre EF-producenter, som samarbejdede fuldt ud med Kommissionen i forbindelse med undersøgelsen

- en anden producent, der støttede anmodningen om fornyet undersøgelse, men som ikke indgav oplysninger

- andre økonomiske aktører, der er forretningsmæssigt forbundet med japanske, taiwanske og kinesiske eksporterende producenter.

(40) Som det var tilfældet i tidligere undersøgelser, fastslog Kommissionen, at vurderingen af situationen for EF-erhvervsgrenen ville blive forvrænget, hvis de EF-producenter, der er forretningsmæssigt forbundet med producenter fra lande, som var omfattet af tidligere undersøgelser, og som konstateredes at sælge den pågældende vare til dumpingpriser og forvolde ansøgeren væsentlig skade, ikke blev holdt uden for definitionen af "produktionen i Fællesskabet". Derfor blev de økonomiske aktører, der er forretningsmæssigt forbundet med producenter i de berørte lande, holdt uden for denne definition.

(41) De tre samarbejdsvillige EF-producenters produktion og produktionen for den anden producent, der støtter klagen, udgør derfor produktionen i Fællesskabet i overensstemmelse med artikel 4, stk. 1, i grundforordningen.

(42) HKETO mente ikke, at selskaber, der er forretningsmæssigt forbundet med japanske, taiwanske eller andre producenter, der ikke er EF-producenter, burde holdes uden for definitionen af produktionen i Fællesskabet, fordi dette ville styrke ansøgernes position.

(43) Som beskrevet ovenfor, blev disse producenter udelukket fra definitionen af produktionen i Fællesskabet, fordi de konstateredes at være forretningsmæssigt forbundet med parter, der solgte til dumpingpriser på markedet i Fællesskabet, og der er ikke fremsat nogen begrundelse for, hvorfor denne fremgangsmåde skulle ændres i den fornyede undersøgelse. Desuden ville de samarbejdsvillige EF-producenter stadig tegne sig for mere end 25 % af produktionen i Fællesskabet, hvis der blev taget hensyn til de pågældende producenter. HKETO's påstand blev derfor afvist.

(44) På dette grundlag, og da de samarbejdsvillige EF-producenter tegner sig for en betydelig del, i dette tilfælde over 75 %, af produktionen i Fællesskabet, anses de for at udgøre EF-erhvervsgrenen i overensstemmelse med artikel 4, stk. 1, og artikel 5, stk. 4, i grundforordningen. De benævnes i det følgende "EF-erhvervsgrenen".

D. MARKEDET FOR DISKETTER I FÆLLESSKABET

1. Generelle bemærkninger

(45) Markedet for 3,5" disketter er fuldt udviklet og for øjeblikket kendetegnet ved, at efterspørgslen er faldende. Andre varer, som f.eks. Zip( disketter, andre højkapacitets-disketter, som f.eks. HiFD, og optisk-magnetiske lagringsmedier, som f.eks. compactdiske til indspilning (CD-R'er), er gradvis ved at indtage den del af markedet, der indehaves af 3,5" disketter. Men i betragtning af det store antal pc'er med 3,5" diskettedrev (i øjeblikket vurderet til 30 mio. enheder i Fællesskabet), er det klart, at der fortsat vil være et behov for disse disketter i Fællesskabet. Endvidere indgår 3,5" diskettedrev ifølge nyere undersøgelser stadig i basiskonfigurationen i de maskiner, der fremstilles af de fleste pc-fabrikanter. Det anslås, at der i år 2002 vil være 38 mio. diskettedrev i Fællesskabet. Der vil således fortsat være et stort marked for disketter i Fællesskabet.

2. Forbruget af 3,5" disketter på markedet i Fællesskabet

(46) Tallene for forbruget i Fællesskabet er baseret på oplysninger i anmodningen om fornyet undersøgelse, der er blevet kontrolleret i forhold til efterprøvede produktions- og salgstal fra EF-erhvervsgrenen og samlede importmængder ifølge Eurostat.

(47) I Eurostats oplysninger udgør 3,5" disketter imidlertid kun en del af den pågældende KN-kode. I den betragtede periode blev de anset for at udgøre langt den største del af denne kode, da markedet for andre bløde magnetplader var meget lille. Kommissionen har konstateret, at visse CD'er til indspilning (CD-R'er) fejlagtigt blev angivet til toldmyndighederne under denne KN-kode. Tallene for importmængden blev justeret på basis af detaljerede og fortrolige statistiske oplysninger for at tage højde for denne fejlagtige angivelse.

(48) Forbruget faldt med 50 % i den betragtede periode.

>TABELPOSITION>

3. Importen fra de berørte lande

Indledende bemærkning

(49) På grund af manglende samarbejdsvilje var det nødvendigt at anvende oplysninger fra Eurostat og toldoplysninger (Taric) for at vurdere importmængderne. Med hensyn til Hongkong har Kommissionen anvendt toldoplysninger om den pågældende vare for 1995-1998. 20 % af den handel, som Eurostat havde registreret under den pågældende KN-kode i undersøgelsesperioden, kunne anses for en fejlagtig angivelse af CD-R'er, og mængderne blev justeret i overensstemmelse hermed, mens priserne blev vurderet som beskrevet i betragtning (20). Med hensyn til Korea blev der anvendt toldoplysninger om mængde og priser for hele den betragtede periode.

Mængde og markedsandel

(50) Med udgangspunkt i ovennævnte metode konstateredes følgende udvikling i importen af 3,5" disketter til Fællesskabet:

>TABELPOSITION>

(51) Importen fra Hongkong faldt i hele den betragtede periode, nemlig fra 89 mio. enheder i 1995 til 47 mio. enheder i undersøgelsesperioden. Markedsandelen for importen med oprindelse i Hongkong faldt først fra 6,9 % i 1995 til 5,5 % i 1997, før den igen steg i 1998 og nåede op på 7,3 % i undersøgelsesperioden.

(52) Importen fra Korea var lille i hele den betragtede periode og faldt fra 6 mio. enheder i 1995 til næsten nul i 1997, hvorefter den steg til lidt over 1 mio. enheder i undersøgelsesperioden. Den koreanske markedsandel var ubetydelig i hele den betragtede periode.

De eksporterende producenters prisadfærd

(53) Kommissionen sammenlignede de gennemsnitlige cif-priser på importen med oprindelse i Hongkong og Korea med EF-erhvervsgrenens salgspriser i Fællesskabet.

(54) Sammenligningen viste, at priserne på importen med oprindelse i Hongkong, beregnet som et vejet gennemsnit, var 5 % lavere end EF-erhvervsgrenens salgspriser i undersøgelsesperioden, og at priserne på importen med oprindelse i Korea var 14 % lavere end EF-erhvervsgrenens salgspriser i samme periode.

4. Importen fra andre tredjelande

(55) I undersøgelsesperioden konstateredes følgende udvikling i importen fra andre lande, dvs. hovedsagelig med oprindelse i Indien og Singapore (henholdsvis en markedsandel på 5,7 % og 8,7 %).

>TABELPOSITION>

5. EF-erhvervsgrenens situation

Produktion, kapacitet og kapacitetsudnyttelse

(56) EF-erhvervsgrenens produktionsmængde faldt med 30 % i den betragtede periode. I den samme periode faldt EF-erhvervsgrenens kapacitetsudnyttelsesgrad med 19 procentpoint.

>TABELPOSITION>

Salg, markedsandel og vækst

(57) EF-erhvervsgrenens salg faldt med 31 % i den betragtede periode. Selv om det samlede forbrug i Fællesskabet af 3,5" disketter faldt med 50 % i den betragtede periode, steg EF-erhvervsgrenens markedsandel med 6 procentpoint. Denne vækst skyldes, at EF-erhvervsgrenens markedsposition blev styrket på grund af de gældende antidumpingforanstaltninger.

>TABELPOSITION>

Prisudvikling

(58) Nedenstående tabel viser udviklingen i EF-erhvervsgrenens salgspriser til ikke-forretningsmæssigt forbundne kunder i den betragtede periode. Priserne faldt med 44 % i denne periode.

>TABELPOSITION>

Lagerbeholdninger

(59) Lagerbeholdninger er forholdsvis stabile tidsmæssigt, og de giver således ikke yderligere relevante oplysninger om EF-erhvervsgrenens situation.

Rentabilitet, afkast af investeringer og likviditet

(60) Det konstateredes, at EF-erhvervsgrenen i hele den betragtede periode havde haft finansielle resultater (dvs. tab), som lå langt under den fortjeneste, der ansås for passende for EF-erhvervsgrenen i den oprindelige undersøgelse. Fortjenstniveauet for 1995 er ikke til rådighed på grund af omstrukturering i industrien. Samlet set mindskedes tabene i den betragtede periode fra -5,57 % i 1996 til -1,75 % i undersøgelsesperioden.

(61) Investeringsafkastet var negativt i den betragtede periode og har generelt fulgt udviklingen i rentabiliteten. Der er sket en mindre forbedring i likviditeten på linje med rentabiliteten.

Beskæftigelse, produktivitet og lønninger

(62) Mellem 1995 og undersøgelsesperioden skar EF-erhvervsgrenen sin arbejdsstyrke ned med 35 %, dvs. fra 252 til 163 ansatte. Derved steg dens produktivitet i den samme periode med 9 %, og de samlede lønninger faldt med 23 % (lønningerne pr. ansat steg med 19 %).

Investeringer og evnen til at tilvejebringe kapital

(63) Produktionen af 3,5" disketter er meget kapitalintensiv, og produktionsanlæggene fungerer typisk alle døgnets 24 timer hele året rundt. Efter nogle ubetydelige investeringer i 1995 og 1996 har der ikke været tale om nye nettoinvesteringer i industrien.

(64) Tabene i den betragtede periode var af en sådan art, at EF-erhvervsgrenen ikke har kunnet finansiere nye investeringer i de sidste tre år.

EF-erhvervsgrenens eksport

(65) Eksporten lå stabilt på mellem 2 % og 3 % af den samlede omsætning i den betragtede periode.

Dumpingmargenens størrelse og genrejsning efter tidligere dumping

(66) EF-erhvervsgrenens situation forbedredes til en vis grad efter indførelsen af foranstaltninger, men den har endnu ikke helt overvundet følgerne af tidligere dumping, hvilket navnlig fremgår af dens sårbare finansielle situation.

(67) Virkningerne for EF-erhvervsgrenens situation af den konstaterede dumpingmargen i undersøgelsesperioden anses ikke for at være relevant for denne fornyede undersøgelse, da formålet med at indføre told er at afhjælpe den konstaterede dumping.

Bemærkninger fra Hong Kong Economic and Trade Office

(68) HKETO hævdede, at EF-erhvervsgrenen havde haft gode økonomiske resultater i den betragtede periode med tanke på den faldende efterspørgsel, og at den ikke udviste nogen svaghedstegn. HKETO påstod også, at det var tvivlsomt, om importen fra Hongkong havde påført EF-erhvervsgrenen skade og ville gøre det fremover, med tanke på den negative udvikling i denne imports mængde og værdi.

(69) Disse påstande kunne ikke godtages. Det er rigtigt, at EF-erhvervsgrenens situation ifølge ovenstående analyse er blevet forbedret, selv om den faldende efterspørgsel har gjort forholdene vanskelige, men det konkluderes klart, at denne industri ikke helt har overvundet virkningerne af den tidligere dumping fra Hongkong og andre lande, der er omfattet af antidumpingforanstaltninger. Desuden skal det påpeges, at importen fra Hongkong stadig blev solgt til dumpingpriser, som konkluderet i betragtning (25), og at Hongkong var den største leverandør til Fællesskabet i undersøgelsesperioden med en markedsandel på over 7 %. Endelig skal det understreges, at det i forbindelse med en fornyet undersøgelse som følge af foranstaltningernes udløb skal undersøges, om det er sandsynligt, at der igen vil blive forvoldt skade, hvis foranstaltningerne udløber.

Konklusioner

(70) Et samlet billede af EF-erhvervsgrenens situation på grundlag af det foregående viser en industri, som stadig befinder sig i en sårbar situation trods en forbedret markedsandel og en vellykket indsats for at nedbringe produktionsomkostningerne (som faldt med 40 % i den betragtede periode). Produktionsmetoderne er blevet moderniseret, og anlæggene er nu næsten helt automatiserede for at forbedre effektiviteten, opretholde markedsandelen og maksimere fortjenesten. Trods dette har EF-erhvervsgrenen endnu ikke været i stand til at skabe en tilfredsstillende finansiel situation.

E. SANDSYNLIGHED FOR FORTSAT OG/ELLER FORNYET SKADE

(71) Det konkluderedes i betragtning (33) og (37), at der er sandsynlighed for, at der igen vil finde betydelig dumping sted for både Hongkong og Korea.

(72) Det konkluderedes ovenfor, at EF-erhvervsgrenen befandt sig i en sårbar situation i undersøgelsesperioden.

(73) Hvis foranstaltningerne udløber, vil dumpingimporten fra Hongkong og Korea sandsynligvis trykke EF-erhvervsgrenens priser, som allerede er lave.

(74) Under sådanne omstændigheder vil EF-erhvervsgrenen, som allerede er tabsgivende, ikke være i stand til at konkurrere med store mængder, som sælges til så lave priser, da prisforskelle på dette marked (disketter er et råvarelignende produkt) medfører øjeblikkelige ændringer i efterspørgselsmønsteret, og fordi EF-erhvervsgrenen allerede har gjort den nødvendige indsats for at omstrukturere og allerede arbejder med meget lave omkostninger. Det er derfor sandsynligt, at EF-erhvervsgrenens finansielle situation vil blive yderligere forværret, hvilket vil rejse tvivl om dens mulighed for at overleve.

(75) På baggrund af ovenstående undersøgelsesresultater konkluderes det, at der sandsynligvis fortsat og/eller igen vil blive forvoldt EF-erhvervsgrenen skade, hvis foranstaltningerne udløber.

F. FÆLLESSKABETS INTERESSER

1. Generelle betragtninger

(76) Kommissionen undersøgte, om det ville være i Fællesskabets interesse at opretholde antidumpingforanstaltningerne over for 3,5" disketter. Det konstateredes, at der er sandsynlighed for, at der fortsat og/eller igen vil forekomme skadelig dumping. Det blev også undersøgt, om der er overordnede interesser, der taler imod opretholdelse af foranstaltningerne, og der blev taget hensyn til virkningerne af tidligere told for alle de forskellige parters interesser.

(77) I den tidligere undersøgelse blev det fastslået, at det ikke var i strid med Fællesskabets interesser at indføre foranstaltninger. Da denne undersøgelse iværksættes på grund af foranstaltningernes forestående udløb, skal den desuden også vise, hvilke virkninger de eksisterende foranstaltninger har for navnlig brugerne, forbrugerne og forhandlerne.

2. EF-erhvervsgrenens interesser

(78) På baggrund af konklusionerne om EF-erhvervsgrenen situation i betragtning (68), navnlig med hensyn til dens utilfredsstillende rentabilitet, fastslår Kommissionen, at EF-erhvervsgrenens finansielle situation sandsynligvis vil blive forværret uden antidumpingforanstaltninger mod skadelig dumping.

(79) EF-erhvervsgrenen er en levedygtig industri og er i stand til at forsyne markedet med en vare, der, selv om den befinder sig på et modent udviklingstrin, er det grundlæggende lagringsmedium for et stort antal computerbrugere. Det fastslås, at EF-erhvervsgrenen har gjort en stor indsats for at bevare en konkurrencedygtig position på markedet i Fællesskabet. Som eksempler på denne indsats kan nævnes:

a) bestræbelser på at holde priserne på et minimum for at bevare markedsandele

b) gradvis større konsolidering

c) lukning af fabrikationsenheder

d) omfattende anvendelse af moderne produktionsteknik (f.eks. øget mekanisering og anvendelse af edb)

e) produktivitetsforbedringer og

f) investering i produktionen af andre digitale lagringsmedier.

(80) Produktionen af lagringsmedier er et område af teknologisk betydning for Fællesskabet som helhed. EF-erhvervsgrenens produktionsteknologi og erfaringer med 3,5" disketter har givet og vil fortsætte med at give et grundlag for yderligere innovation i fremstillingen af andre beslægtede lagringsmedier. For EF-erhvervsgrenen er fortsat levedygtighed i sektoren for disketter det økonomiske grundlag for, at den gradvis kan få del i det voksende marked for andre lagringsmedier.

3. Ikke-forretningsmæssigt forbundne importørers/forhandleres interesser

(81) Kun en enkelt ikke-forretningsmæssigt forbundet importør samarbejdede i forbindelse med undersøgelsen. Selskabet fremførte, at importen var begrænset af den eksisterende antidumpingtold. Det var imidlertid tydeligt, at den pågældende importør stadig kunne importere. Hvis foranstaltningerne opretholdes, vil selskabet stadig være i stand til at købe 3,5" disketter fra de berørte lande og fra andre tredjelande, herunder også lande, som ikke er omfattet af antidumpingforanstaltninger.

(82) Endvidere konkluderes det på grundlag af importørens begrænsede samarbejdsvilje i denne sag, at de gældende foranstaltninger vedrørende import af varer med oprindelse i Hongkong og Korea ikke i nævneværdig grad indvirkede på situationen for ikke-forbundne importører og forhandlere af 3,5" disketter i Fællesskabet.

(83) Det konkluderes således, at en videreførelse af foranstaltningerne sandsynligvis ikke vil berøre situationen for ikke-forbundne importører og forhandlere af 3,5" disketter i Fællesskabet.

4. Komponentleverandørernes interesser

(84) Enhver yderligere indskrænkning og/eller forværring af EF-erhvervsgrenens situation vil ikke kun få negative følgevirkninger for beskæftigelsen og investeringerne i selve erhvervsgrenen, men også skabe kædereaktioner blandt erhvervsgrenens leverandører af bl.a. hylstre, skiver med magnetbelægning ("cookies"), lukkeanordninger, spolekerner ("hubs"), foringer og fjedre.

(85) EF-producenterne køber størstedelen af deres materialer og komponenter fra leverandører i Fællesskabet. Det vil således klart være i disse leverandørers interesse, at antidumpingforanstaltningerne opretholdes.

5. Brugernes og forbrugernes interesser

(86) De store brugere af 3,5" disketter er bl.a. softwareproducenter og forbrugere. Der blev ikke modtaget bemærkninger fra nogen af sektorerne i forbindelse med denne fornyede undersøgelse. Kommissionen fastslår derfor, at resultaterne af den oprindelige undersøgelse i denne forbindelse stadig er gældende, dvs. at stigningen i omkostningerne for denne sektor kan anses for at være ubetydelig sammenlignet med de samlede omkostninger og vil kun få ringe eller ingen indflydelse på priserne til detailkunderne.

(87) Hvis foranstaltningerne ikke opretholdes, vil det til gengæld være en alvorlig trussel for EF-erhvervsgrenens levedygtighed, og hvis den forsvinder, vil det mindske udbuddet og konkurrencen til skade for softwareproducenter og forbrugere.

6. Konklusion

(88) Efter at have afvejet de forskellige interesser, der er på spil, konstaterer Kommissionen, at der ikke er tvingende årsager til at konkludere, at det ikke er i Fællesskabets interesse at opretholde foranstaltningerne.

(89) Da undersøgelsen har været langvarig, bør foranstaltningerne begrænses til fire år.

G. FORESLÅET TOLD

(90) Den antidumpingtold, der indførtes ved forordning (EF) nr. 2199/94, bør opretholdes på de gældende niveauer, dvs.:

>TABELPOSITION>

UDSTEDT FØLGENDE FORORDNING:

Artikel 1

1. Der indføres en endelig antidumpingtold på importen af 3,5" disketter, som anvendes til optagelse og oplagring af indkodede digitale edb-data, henhørende under KN-kode ex 8523 20 90 (Taric-kode 8523 20 90 40) og med oprindelse i Hongkong og Republikken Korea, med undtagelse af 3,5" disketter baseret på optisk kontinuerlig servosporingsteknologi eller magnetisk sektorservosporingsteknologi og med en lagerkapacitet på 120 MB eller derover.

2. Den endelige antidumpingtold fastsættes til følgende af nettoprisen, frit Fællesskabets grænse, ufortoldet, for varer fremstillet af følgende producenter:

>TABELPOSITION>

Artikel 2

Gældende bestemmelser vedrørende told finder anvendelse, medmindre andet er angivet.

Artikel 3

Antidumpingtolden indføres for en periode på fire år fra datoen for denne forordnings ikrafttræden.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand